Elizma Theron, gesin ‘erg geskok’ ná skote klap tydens huisroofElizma Theron en haar man, Nico, en hul kinders, NJ en Eli-zé (Foto: Facebook) Die sangeres Elizma Theron sê sy en haar gesin is erg geruk nadat twee mans Woensdag in die vroeë oggendure by hul huis in ŉ veiligheidskompleks in Pretoria-Oos ingebreek het. Theron het Woensdag aan Maroela Media vertel hoewel sy en haar man, Nico, hul kinders Eli-zé (3) en NJ (1) en die res van die familie wat by hulle tuisgegaan het ongedeerd is, probeer hulle steeds sin maak van dié voorval wat hul “vrede en vreugde in ŉ enkele oomblik gesteel het”. Die sangeres se suster en haar man, hul drie kinders en haar ma het by hulle tuisgegaan ten tyde van die voorval. Theron sê sy het Woensdag net voor 03:00 wakker geskrik van hul hondjie, ŉ Yorkie, wat begin blaf het. Hoewel sy nie onraad gemerk het nie, het sy haar kamerdeur gesluit. Die sangeres sê hul kinders was ook in die kamer aangesien die res van die familie in die ander kamers geslaap het. “Ons hondjie blaf nooit in die aand nie – dit was dus vir my baie vreemd dat sy geblaf het, maar ek het nie onraad gemerk nie omdat ek nog nooit onveilig gevoel het in dié veiligheidskompleks nie. Ek het nadat ek die eerste keer wakker geword het, opgestaan om ŉ bottel melk gereed te kry en toe die deur agter my gesluit, maar nie omdat ek onveilig gevoel het nie,” sê sy. Theron sê haar ma het omstreeks 03:30 kliphard vanuit haar kamer gegil. Twee mans was langs haar bed en het haar verbied om te skree voordat hulle haar selfoon en ŉ groot bedrag kontant gesteel het. “Ek het opgespring en vir Nico wakker gemaak. Hy het reguit na die deur gehardloop, maar ek het vir hom gesê dat hy nie mag uitgaan sonder ŉ pistool nie. Hy is toe uit met die pistool waarna ek weer die deur agter ons gesluit het. Ek het my twee kinders gegryp en in een van die kaste gesit. Gedurende dit alles het jy hierdie onbeskryflike vrees in jou – ek weet nie hóékom gil my ma nie. ŉ Mens weet nie of hulle besig is om haar te verkrag of haar met messe te steek nie. Jy voel magteloos en bang. Dis nie ŉ gevoel wat jy vir enigiemand kan beskryf nie.” Kort nadat Nico die kamer verlaat het, is twee skote binne die huis afgevuur. Sy sê haar lewe het in dié oomblik tot stilstand gekom. “Ek het geweet dat Nico by die kamer uit is met ŉ pistool, maar ŉ mens het steeds nie geweet wié die skoot afgevuur het nie. Ek het nie geweet of my man beseer is of wat gaan aan nie. Ek het nog gille gehoor. Ek het myself hardop hoor bid en smeek dat ons almal bewaar sal word. Ek het toe by die deur gaan staan en sy naam geskree om te hoor of hy oukei is, waarna hy na die deur gekom het. Hy en die res van die familie het almal in die een vertrek bymekaargekom. Hul gesigte was wit van skok,” sê sy. Volgens die sangeres het Nico twee waarskuwingskote binne die huis teen een van die mure afgevuur. Twee verdagtes het op die vlug geslaan. R5 000 kontant, ŉ selfoon en ŉ skootrekenaar is tydens die voorval gesteel. Sy sê die gesin kon later sien dat die verdagtes toegang tot die huis gekry het by een van die oop badkamervensters waarna hulle die skuifdeur van die huis oopgemaak het. Die gesin se huis is teen ŉ grensmuur wat dit vir die verdagtes makliker gemaak het om toegang daartoe te verkry. “Ons het eers later gehoor dat ons huishulp ook van flitsligte wakker geword het voordat hulle nog in die huis was, maar ons het nie haar oproep gesien nie omdat die klank van albei ons selfone afgeskakel was. Die verdagtes was ook in my sussie se kamer. Hulle was in my huis – vreemdeling met flitsligte en lang vingers wat goed gevat het waarvoor hulle nie gewerk het nie.” Theron sê hoewel haar gesin erg geskok is deur die voorval, is sy bly dat almal ongedeerd daarvan afgekom het. Die veiligheidsmaatskappy van die kompleks het ook ingestem om ŉ patrolliemotor by die grensmuur te laat staan totdat diefwering aan die hele huis aangebring is. “Ek kan vir jou in alle eerlikheid vandag sê dat ek nie omgee oor die goed wat hulle by my gesteel het nie. Ek het nie ŉ geliefde verloor nie en my hart is nie vandag stukkend dat iemand na aan my seergemaak is nie. Hulle het wel my vreugde en my vrede kom steel. Ek sal my ma se gil nooit vergeet nie. Dis iets wat ek hoop ek nooit weer in my lewe hoef te hoor nie. Nou is ons bang terwyl ons voorheen nooit vrese gehad het in hierdie huis nie. Hulle steel meer as net aardse goed; hulle steel jou vrede. Maar ek kan steeds vir almal sê ek is lief vir hulle en vir my familie ŉ drukkie gee – en ek prys die Here daarvoor.” Volgens Theron was die polisie teen Woensdag 09:15 steeds nie op die toneel nie.